
“Nihon Sushi” ถ้าเขียนด้วยตัวอักษรญี่ปุ่นแบบคันจิได้เป็น 日本寿司 แปลแบบตรงตัวเลยก็คือ Japanese Sushi ซึ่งทางร้านคงพยายามสื่อให้เห็นว่าซูชิที่ทำที่ร้านเค้าเป็นสูตรตามแบบฉบับของญี่ปุ่นแท้ๆครับ และคุณภาพวัตถุดิบเป็นระดับ premium

ร้านนี้เป็นของเชฟคำมูล ซึ่งเป็นเชฟที่เคยออกรายการยุทธภูมิกระทะเหล็กประเทศไทย และผู้ท้าชิงกับเชฟชื่อดัง “เชฟบุญธรรม” นั่นเอง เท่าที่ผมลองอ่านประวัติความเป็นมาคร่าวๆก็ทราบว่า เชฟคำมูลเคยเป็นหัวหน้าเชฟตามร้านซูชิบาร์ระดับหรูๆต่างๆ อย่างเช่นที่ย่านทองหล่อ ก่อนที่จะผันตัวเองมาเปิดร้านของเค้าเองที่นี่นะครับ ดูจาก profile ก่อนมาที่ร้าน ผมก็คาดหวังแล้วว่าร้านนี้ต้องไม่ธรรมดาแน่นอนครับ มาลองดูรีวิวกันเลยครับ

ผมได้รู้จักร้านซูชิร้านนี้จากคำบอกเล่าของเพื่อนชาววงในนะครับ ด้วยความที่ผมเป็น Sushi Lover และมีโอกาสผ่านมาแถวเหม่งจ๋ายนี้พอดี ดังนั้นจึงไม่พลาดที่จะมาลองใช้บริการซะหน่อยครับ

[ที่ตั้งร้าน]
อยู่ในซอยหมู่บ้านรัชดานิเวศน์แยก 11 ใกล้ๆกับสตูดิโอของกันตนา (เหม่งจ๋าย) ถ้าตรงไปจนสุดซอยนี้จะทะลุไปลานจอดของกันตนาได้ครับ

• ถ้ามาจากถนนเทียมร่วมมิตร พอมาถึงสี่แยกเหม่งจ๋ายให้ตรงขึ้นมาเลย
• ถ้ามาจากเส้นเลียบทางด่วนก็ให้เลี้ยวเข้าถนนประชาอุทิศ พอมาถึงสี่แยกเหม่งจ๋ายให้เลี้ยวขวาตรงมาเรื่อยๆ

จะสังเกตเห็นป้ายชื่อร้านตั้งอยู่ริมฟุตบาทด้านหน้าบ้านใหญ่ๆหลังหนึ่งที่มีป้ายเขียนว่า “อัฐเบี้ย” เดินเข้าไปด้านในได้เลยครับ ร้านนี้จะเป็นลักษณะเหมือนบ้านที่อยู่อาศัยเล็กๆแยกไปทางปีกซ้ายของบริเวณบ้านหลังนี้ครับ ด้านหน้าร้านตรงประตูจะมีการประดับตกแต่งด้วยของสไตล์ญี่ปุ่น ทำให้หาไม่ยากครับ บรรยากาศภายในร้านให้ความรู้สึกเหมือนนั่งทานข้าวที่บ้าน แต่มีการตกแต่งร้านที่ให้อารมณ์ความเป็นญี่ปุ่นอยู่ด้วยเช่น รูปภาพ ดาบซามูไร

[ข้อมูลที่ควรทราบของร้าน]

• ราคาอาหารที่แสดงทั้งหมดในเมนู เป็นราคาที่ net แล้ว ไม่มี +Service Charge และ +vat เพิ่มเติมแล้วครับ (สั่งได้อย่างสบายใจ) และรับบัตรเครดิต

• ร้านเปิดทุกวัน 11:30 – 23:30 (ตามป้ายหน้าร้าน) ผมว่าถ้าให้ดีควรโทรเช็คก่อนไปนะครับ

• **ในเมนูอาหารจะมีรายการให้เลือกไม่มากนะครับ แต่ถ้าเราต้องการสั่งอะไรเป็นพิเศษตามที่เราชอบหรือ Customized Order สามารถแจ้งไปที่เชฟได้เลยครับ และเค้าจะคิดคำนวณราคามาให้ครับ อย่างตอนที่ผมไปนั้นจะสั่ง Otoro Nigiri Sushi แต่ในเมนูไม่มี เชฟบอกผมว่าสั่งได้เลยและบอกราคาต่อคำมาให้ครับ

• **ทางร้านมีบัตรสะสมแต้มด้วยครับ ทุกๆ 300 บาทที่สั่ง ได้แสตมป์ 1 ดวง เมื่อครบ 10 ดวง ได้ส่วนลด 300 บาทครับ

• *** ทุกวันที่ 11 และ 21 ของทุกเดือน ทางร้านมีส่วนลดพิเศษ 20% สำหรับราคาอาหารที่สั่งทั้งหมดในรายการ แต่ไม่สามารถใช้ร่วมกับบัตรสะสมแต้มได้ครับ
  
[รายการซูชิที่สั่ง]

• Sushi Special Set A (490 บาท) มีทั้งหมด 10 คำ อย่างเช่น Ebi x 1, Salmon x 2, Saba x2, Tako x2 หน้าตา Set นี้ดูได้จากรูปด้านล่างครับ โดยรวมผมว่าคุณภาพวัตถุดิบดีครับ ได้คำใหญ่ ชิ้นปลาสดและฉ่ำ

• Enkawa Nigiri Sushi (110 บาท/คำ) หรือซูชิครีบปลาตาเดียว Enkawa ของที่นี่ชิ้นขนาดกลางๆ และลนไฟมาได้กรุบกรอบกำลังดี และหอมกรุ่น เนื้อสัมผัสเวลาเข้าปากก็นุ่มมากครับ มีการราดซอสที่ตัวซูชิและรอบๆถาดเป็นลวดลาย ดูมี presentation น่าชวนทาน ที่สำคัญราคาไม่แพงครับ **แนะนำสำหรับคนชอบทาน Enkawa

• Otoro Nigiri Sushi (300 บาท/คำ) หน้าตา Otoro Sushi ของที่นี่จะเป็นลักษณะคล้ายๆ Double Sushi คือจะมีชิ้น Otoro ดิบ แปะเป็นหน้าคลุมข้าวซูชิด้านล่าง และจะมี Otoro อีกชิ้นที่นำไป Sear ด้วยไฟนำมาวางซ้อนคาดกับชิ้นล่าง มีการโรยด้วยหอมซอยด้านบนอีกทีตกแต่ง *Otoro ชิ้นที่ผมได้นั้นใหญ่ดีนะครับ หนาใช้ได้เลย แต่อาจจะได้ส่วนที่ไม่เป็นชิ้นมันสุดเท่าไหร่ แต่สรุปโดยรวมผมว่า คำนี้อร่อยดีครับ **แนะนำอีกเช่นกันสำหรับคนชอบทาน Otoro

• Negi Toro Gunkan (90 บาท/2 คำ) หรือข้าวห่อสาหร่ายหน้าโทโรสับและโรยด้วยหอมซอย ของที่นี่เค้าจะมีแปะด้วยวาซิบิสดด้านบนด้วยครับ ส่วนตัวผมว่าคำนี้ไม่ค่อยโดนเท่าไหร่

เครื่องดื่มชาเขียวของที่นี่จะเป็นแบบรีฟิล ทั้งร้อนและเย็น ราคา 40 บาท ผมสั่งมาเป็นชาเขียวร้อนตามปกติครับ

ค่าเสียหายทั้งหมดมื้อนี้ ไม่มี ++ เท่ากับ 1,030 บาท อิ่มอย่างมีความสุขครับ ^^

ตามความเห็นผมสำหรับการทานซูชิที่ร้านต่างๆ ผมจะแยกดูส่วนประกอบ 2 อย่างครับ คือ

อย่างที่ 1: ตัวเนื้อปลาหรือวัตถุดิบอื่นๆที่ทำหน้าซูชิว่ามันมีความสดมากน้อยเพียงใด เตรียมหรือปรุงมาดีขนาดไหน ผมสรุปว่าของที่ Nihon Sushi คุณภาพและความสดของปลาโดยรวมอยู่ในเกณฑ์ดี ส่วนขนาดชิ้นปลาที่นี่จะให้ชิ้นใหญ่เมื่อเทียบกับข้าวที่ปั้นคำเล็กๆ

อย่างที่ 2: ข้าวญี่ปุ่นที่ใช้ทำซูชิ ปกติจะต้องมีผสมน้ำส้มสายชูลงไปและมีความแฉะเล็กน้อย เหนียวจับเป็นก้อน ผมสรุปว่าของที่ Nihon Sushi ตัวข้าวญี่ปุ่นยังไม่ค่อยโดนใจผมมากเท่าไหร่ แต่ก็ผ่านนะครับ เพราะตอนที่ผมไปทานรู้สึกว่าข้าวซูชิมันออกรสเปรี้ยวไปนิด คงใส่น้ำส้มสายชูเยอะไปนิด ส่วนข้าวซูชิเวลาคีบไปจุ่มกับโชยุและวาซาบิ มันมีแตกๆบ้างครับ

ตามความเห็นส่วนตัวผม ขอสรุปว่า

ข้อดี:

• เกณฑ์คุณภาพวัตถุดิบดี คุ้ม เกินราคา
• ราคาทุกอย่าง net แล้ว ไม่มี ++เพิ่ม
• บริการเป็นกันเองดีมาก ถ้าอยากสั่งอะไรพิเศษ สามารถแจ้งกับทางเชฟได้ครับ

ข้อเสีย:

• ร้านอยู่ใน location ไม่โดดเด่น แต่ผมเข้าใจว่าส่วนใหญ่ที่มาทานเป็นลูกค้าประจำครับ
• เรื่องข้าวซูชิตามที่ผมรีวิวไปด้านบนครับ

สรุปโดยรวมตามที่ผมรีวิวไปทั้งหมด ผมให้ 4 ดาวครับ
